作者:柳宗元
標題:奉平淮夷雅表：方城命愬守也卒入蔡得其大醜以平淮右
內容:方城臨臨，王卒峙之。匪徼匪競，皇有正命。皇命於愬，往舒餘仁。踣彼艱頑，柔惠是馴。愬拜即命，於皇之訓。既礪既攻，以後厥刃。王師嶷嶷，熊羆是式。銜勇韜力，日思予殛。寇昏以狂，敢蹈愬疆。士獲厥心，大袒高驤。長戟酋矛，粲其綏章。右翦左屠，聿禽其良。其良既宥，告以父母。恩柔於肌，卒貢爾有。維彼攸恃，乃偵乃誘。維彼攸宅，乃發乃守。其恃爰獲，我功我多。陰諜厥圖，以究爾訛。雨雪洋洋，大風來加，於燠其寒，於邇其遐。汝陰之茫，懸瓠之峨。是震是拔，大殲厥家。狡虜既縻，輸於國都。示之市人，即社行誅。乃諭乃止，蔡有厚喜。完其室家，仰父俯子。汝水澐澐，既清而彌。蔡人行歌，我步逶遲。蔡人歌矣，蔡風和矣。孰纇蔡初，胡甈爾居。式慕以康，為願有餘。是究是諮，皇德既舒。皇曰諮愬，裕乃父功。昔我文祖，惟西平是庸。內誨於家，外刑於邦。孰是蔡人，而不率從。蔡人率止，惟西平有子。西平有子，惟我有臣。疇允大邦，俾惠我人。於廟告功，以顧萬方。